Lewenslank vir gru-moordAngil Lindie Straughan (34) is Donderdag tot drie keer lewenslange tronkstraf gevonnis vir die gru-moord op Leandra van Greunen (33). Straughan het Van Greunen verkrag, met ŉ stok geskend en verskeie kere met ŉ mes gesteek in die nek, gesig, maag en bobene. Sy het doodgebloei. Haar halfnaakte liggaam is in Augustus 2009 in ŉ veld agter die Eersterust-polisiestasie, noord van Pretoria, gevind. Van Greunen was die ma van sewe kinders. Hulle is almal tans in pleegsorg. Straughan dien reeds lewenslange tronkstraf uit vir die moord op ŉ vrou van Sophiatown. Die twee moorde is binne 19 dae van mekaar gepleeg. Straughan het beweer dat Van Greunen ingestem het om seks met hom te hê en dat hy gesien het hoe sy vriend, ŉ dwelmverslaafde genaamd Paul, vir Van Greunen vermoor. Waarnemende regter Johan Kruger het egter Straughan se getuienis verwerp en bevind dat Straughan vir Van Greunen verkrag en vermoor het nadat Van Greunen sy aanbod om alkohol in ruil vir seks geweier het.